Alegeri europarlamentare. Polonia vrea să obțină noul post de comisar european pentru Apărare
Polonia va încerca să obţină în viitoarea Comisie Europeană postul de comisar european pentru apărare, dacă va fi creat acest post care nu există în actualul executiv comunitar.
Anunțul a fost făcut de fostul premier polonez Ewa Kopacz, în prezent vice-preşedintă a Parlamentului European, relatează agenţia PAP, preluată de Reuters.
Preşedinta Comisiei Europene, Ursula von der Leyen, care urmăreşte să obţină după alegerile europarlamentare din 6-9 iunie un nou mandat în acest post, a promis că viitorul executiv comunitar - dacă rămâne la conducerea acestuia - va avea în componenţa sa şi un comisar pentru apărare, motivând că UE trebuie să joace un rol sporit în industria militară, în contextul războiului din Ucraina.
"Cred că ne vom strădui din greu pentru a obţine postul de comisar al apărării, care nu doar va pregăti strategii pentru vremuri de pace, ci de asemenea va recunoaşte ameninţările" de securitate, a declarat Ewa Kopacz, membră în formaţiunea liberală Platforma Civică a premierului Donald Tusk, potrivit Agerpres.
Ea nu a avansat posibile nume de politicieni polonezi care ar putea ocupa noul post de comisar european pentru apărare, dar presa poloneză îl menţionează pe ministrul de externe Radoslaw Sikorski drept potenţial candidat.